Vilniaus Gedimino technikos universiteto Statybos fakultetas

Katedros

Fakultete veikia šios katedros:

Architektūros inžinerijos katedra

Katedra įkurta 2000 m. Pirmoji inžinerinės architektūros specializacijos 17 bakalaurų laida išleista 2004 m. 2008 m. bendras katedros parengtų bakalaurų skaičius pasiekė 105. Pirmoji architektūros inžinerijos specializacijos 11 magistrų laida buvo 2006 m. 2008 m. bendras katedros parengtų magistrų skaičius buvo 31.
2008 m. katedros pavadinimas pakeistas į Architektūros inžinerijos katedrą.
Katedrai nuo jos įsteigimo vadovauja prof. habil. dr. Josifas Parasonis.

Darbo ir gaisrinės saugos katedra

1985 m. įsteigta Darbo ir aplinkos apsaugos katedra.
Pirmuoju katedros vedėju buvo doc. dr. Petras Čyras. Jis katedrai vadovavo iki 2002 m.
1995–1996 m. keturis mėnesius katedrai vadovavo habil. dr. Romualdas Mačiulaitis. Nuo 2002 m. katedros vedėju dirba doc. dr. Ritoldas Šukys.
1995 m. išleista pirmoji 19 absolventų gaisrinės saugos bakalaurų laida.
1995 m. prie katedros įkurtas universitetinis Žmonių saugos mokslo institutas. 1996 m. Darbo ir gaisrinės saugos katedroje pradėtos ergonomikos studijos. 2002 m. pradėti rengti saugos inžinerijos magistrai.
Katedrai priklauso Darbo ir gaisrinės saugos mokomoji laboratorija.

Gelžbetoninių ir mūrinių konstrukcijų katedra

1922 m. Lietuvos universiteto Technikos fakultete buvo įkurta tiltų katedra, kuriai buvo pavesta dėstyti akmeninius, medinius, geležinius ir gelžbetoninius tiltus ir rengti projektus. Ji buvo artimiausia pagal profilį Gelžbetoninių ir mūrinių konstrukcijų katedrai. Tarybų Sąjungai okupavus Lietuvą, Statybos fakultete vietoje Tiltų katedros įkurta Tiltų ir geležinių
konstrukcijų katedra. Katedrai vadovavo doc. J. Kuodis.
1944 VDU Statybos fakultete buvo 14 katedrų. Tarp jų – gelžbetoninių konstrukcijų ir tiltų (vyr. dėst.
A. Rozenbliumas) bei Metalinių konstrukcijų ir tiltų (doc. A. Bistrickas). Vilniuje, KPI vakariniame skyriuje, atidarytame 1956 m., gelžbetoninių konstrukcijų disciplina buvo dėstoma Statybos katedroje. Statybos katedra nuo 1965 m. padalyta į dvi: Miestų statybos (vedėjas doc. V. Kriščiūnas) ir Statybinių konstrukcijų (vedėjas prof. A. Kudzys).
Pertvarkius KPI Vilniaus filialą į Vilniaus inžinerinį statybos institutą (VISI), nuo statybinių konstrukcijų
katedros 1969 m. atskirta jos dalis ir pavadinta Specialiųjų konstrukcijų katedra (vedėjas prof. A. Rozenbliumas). Nuo 1972 m. statybinių konstrukcijų katedra pavadinta Gelžbetoninių konstrukcijų katedra, kuri tapo vieninteliu koncentruotu moksliniu ir mokymo padaliniu gelžbetoninių ir mūrinių konstrukcijų srityje Lietuvoje. Todėl 1998 m. ji buvo pavadinta Gelžbetoninių ir mūrinių konstrukcijų katedra.
Katedrai priklauso Gelžbetoninių ir mūrinių konstrukcijų mokomoji laboratorija.

Geotechnikos katedra

1940 m. Kaune, Vytauto Didžiojo universitete, buvo įsteigta Inžinerinės geologijos katedra, tai ir buvo Geotechnikos katedros veiklos pradžia. 1970 m. katedra perkelta į VISI ir pavadinta Pagrindų ir pamatų katedra. 1992 m. VGTU ši katedra pavadinta Geotechnikos katedra.
Katedros vedėjai – prof. Mykolas Kaveckis (1950–1968), prof. Jonas Šimkus (1968–1980), prof. habil. dr. Antanas Alikonis (1980–1996), nuo 1996 m. – doc. dr. Vincentas Stragys.
Bakalauro studijose dėstomos trys pagrindines geotechnikos disciplinos: inžinerinė geologija, gruntų mechanika, pagrindai ir pamatai. Skaitomos ir pasirenkamos specialiosios disciplinos. Katedroje yra geotechnikos specialybės doktorantūra. Katedros iniciatyva nuo 1968 m. vyksta Baltijos geotechnikos konferencija.
Katedrai priklauso Geotechnikos mokomoji laboratorija ir Geotechnikos mokslo laboratorija.

Statybinių medžiagų katedra

Katedra buvo įsteigta 1975 m. Statybinių medžiagų katedros vedėjais įvairiais jos veiklos laikotarpiais buvo: 1975–1986 ir 1990–1995 m. – doc. dr. Albinas Gailius, 1986–1990 m. – doc. dr. Algimantas Pranas Naujokaitis, 1995–1996 m. – prof. habil. dr. Algimantas Kazragis, nuo 1996 metų iki dabar – prof. habil. dr. Romualdas Mačiulaitis.
Katedrai priklauso Statybinių medžiagų mokomoji laboratorija, kuri 2005 m. buvo pavadinta Prano Juodelės vardu.

Tiltų ir specialiųjų statinių katedra

Statybos fakultete 1997 m. buvo pradėtos Energetikos ir transporto statybos studijos. 2001 m.
pradėjo studijuoti pirmieji Tiltų ir viadukų studijų programos magistrantai. 2001 m. vasarą įkurta
nauja Tiltų ir specialiųjų statinių katedra.
Būsimieji tiltininkai VGTU rengiami kaip plataus profilio statybininkai, jie studijuoja ne tik tiltus,
bet ir kitus specialiuosius statinius bei pastatus, gali tobulinti žinias tiltų pakraipos magistrantūroje.
Katedros vedėjas yra prof. habil. dr. Gintaris Kaklauskas.